#workfromhome te costă scump. Cât scoți din buzunar pentru amenajarea unui birou.
Angajatorul economiseşte când lucrezi de acasă, însă pe tine te poate costa scump amenajarea unui birou. Companii mari precum Google sau Twitter au luat decizia de a-şi lăsa angajaţii să lucreze remote. Metro System România i-a anunţat pe cei 800 de angajaţi că vor lucra de acasă pe termen nedeterminat, încă din luna martie.
Au trecut 5 luni de când nimic nu mai este normal în lumea ta. 5 luni în care poate ai lucrat de acasă. Cum pandemia nu este sub control, se îngroaşă gluma, iar #workfromhome devine o normalitate.Nu mai poţi continua să lucrezi de pe canapea sau din pat. Ai nevoie de un birou, iar amenajarea lui nu este ieftină. Dacă iei în calcul minimul necesar, pregăteşte 2000 de lei.Preţul mediu al unui birou este de 700 lei. Mai ai nevoie de un scaun care să îţi asigure o postură bună, alţi 500 de lei. Pentru că eşti mai mereu în conferinţe, căştile nu pot lipsi, pune şi aici 200 de lei. Nu în ultimul rând, ai nevoie de o imprimantă al cărei preţ mediu este de 500 lei. Cred că trebuie să ai o discuţie cu şeful tău, nu?